El Centre de Dia per a Persones amb Diversitat Funcional Intel·lectual de Gandia ja està en marxa amb una inversió de 4 milions d?euros
03 juny 2025

## El Centre de Dia per a Persones amb Diversitat Funcional Intel·lectual de Gandia ja està en marxa amb una inversió de 4 milions d?euros03 juny 2025Última actualització: 03 juny 2025

![](../gestion/img/070aa052b450eedbe318090d2b59c107d14a4202af1097ce8078afe13c9982be.jpg)  
  

Les obres del **Centre de Dia per a Persones amb Diversitat Funcional Intel·lectual** de Gandia, que s’ubicarà al polígon Sanxo Llop, podrien iniciar-se el pròxim mes de gener, sempre que es complisquen els terminis previstos. Un projecte que compta amb una inversió de 4 milions d’euros, finançats per la Diputació de València.

  
Així ho ha explicat este matí l’alcalde de Gandia, **José Manuel Prieto**, que ha comparegut en roda de premsa acompanyat per la coordinadora general d’Urbanisme, **Maite Alonso**, i la regidora de Benestar Social, Inclusió i Família, **Inma Rodríguez**.

  
Prieto ha mostrat la seua satisfacció per la posada en marxa d’esta nova infraestructura i ha afirmat que es tracta d’un dels projectes socials “_més importants, desitjats i reivindicats de la legislatura”_, i representa un ferm compromís amb una ciutat “_més justa, inclusiva i humana_”.

  
Tal com ha explicat l’alcalde, el centre, que donarà servei a 50 persones, està especialment pensat per a acollir joves que finalitzen la seua etapa educativa en el Centre d’Educació Especial Enric Valor, encara que també estarà obert a qualsevol altra persona que ho necessite. El projecte cobreix una demanda històrica de famílies i entitats vinculades a l’àmbit de la diversitat funcional.

  
La inversió ha estat finançada per la Diputació gràcies a un acord subscrit durant el mandat de l’anterior president provincial, Toni Gaspar. L’Ajuntament ja ha rebut la transferència dels fons, i s’ha publicat la licitació per a la redacció del projecte, amb un pressupost de 240.000 euros.

  
Prieto ha destacat que esta infraestructura ha sigut possible gràcies a la lluita i la perseverança del govern local, que va reclamar insistentment a la Conselleria d’Igualtat i Polítiques Inclusives la inclusió de Gandia en el Pla Convivint, del qual inicialment la ciutat havia quedat exclosa.

  
Davant la falta de resposta per part de la Generalitat, l’Ajuntament va buscar suport en altres administracions, aconseguint el recolzament econòmic de la Diputació: “_No s’entenia que una capital de comarca com Gandia no tinguera un centre d’estes característiques_”.

“_La Conselleria no ens va garantir la inversió en aquell moment i tampoc ara. Davant esta situació, el que va fer l’Ajuntament és el mateix que fem en tots els projectes de gran envergadura i en tots els projectes estratègics, des dels més menuts fins als més grans: lluitar-ho. I lluitar-ho vol dir que si una administració no ens dóna la capacitat d’inversió, ens la donarà una altra, perquè truquem a una altra porta_”.

  
Durant la intervenció s’ha explicat que el model de col·laboració previst estableix que l’Ajuntament aportarà el solar i executarà l’obra, mentre que la Generalitat dotarà el centre de mobiliari i personal, integrant-lo en la xarxa pública sociosanitària de la Comunitat Valenciana. Una fórmula que s’ha demostrat eficaç i que podria repetir-se en futures iniciatives.

  
“_El Centre de Dia s’emmarca en una estratègia més àmplia per a consolidar Gandia com a capital de la salut i el benestar_”, ha explicat l’alcalde qui ha recordat que en esta línia s’inclouen altres projectes com l’espai sanitari de Roís de Corella, la residència privada de majors de Vitalia (amb 131 places), i el clúster sociosanitari de Sanxo Llop, on també s’estan construint dues residències (una per a majors i una altra per a persones amb problemes de salut mental) que sumaran un total de 160 places.

  
Amb estes actuacions, Gandia suma més de 350 noves places assistencials, cosa que suposa un avanç històric per a atendre les necessitats presents i futures de la població. Prieto va concloure ressaltant: “_Este centre simbolitza el compromís de Gandia amb la inclusió, les cures i la dignitat de totes les persones, independentment de la seua situació econòmica o condició personal”. Per a l’alcalde, este projecte “és un dels èxits més importants de la legislatura_”.

  
**Característiques del centre**

Per la seua part, Alonso ha explicat que el projecte s’ubica en una parcel·la municipal de 14.500 m² situada davant de l’Hospital Comarcal Sant Francesc de Borja. D’aquests, 5.200 m² es destinaran al centre, la construcció del qual ocuparà entre 2.200 i 2.300 m² en una sola planta, facilitant així l’accés a persones amb mobilitat reduïda. L’edifici s’organitzarà en tres unitats de convivència: dues per a 20 persones i una més específica per a 10. A més, comptarà amb zones enjardinades i un hort per a activitats a l’aire lliure.  
L’accés s’ha dissenyat perquè siga possible des dels tres vials contigus al solar, cosa que millorarà l’accés d’autobusos, facilitant així les maniobres d’entrada, parada, estacionament i eixida, evitant complicacions dins del recinte. També cal destacar que dins de la parcel·la s’han previst unes 27 places d’aparcament. Este nombre és provisional, ja que podrà variar lleugerament una vegada es redacte el projecte d’execució definitiu. Igualment, s’ha reservat un espai per a la creació d’un jardí o un hort.

La redacció del projecte està en fase de licitació amb un pressupost de 240.000 euros, i les empreses interessades poden presentar ofertes fins al 13 de juny. Una vegada adjudicat, el projecte es redactarà en un termini de tres mesos. “_Si tot va bé, les obres podrien començar a principis de 2026_”, ha puntualitzat.

  
**Una aposta per la inclusió i el benestar**  
Per la seua part, la regidora Inma Rodríguez ha destacat la dificultat del procés: “_Este centre no estava contemplat en el Pla Convivint 21-25, així que vam haver de moure cel i terra per a entrar-hi_”. Rodríguez ha remarcat que tot el procés s’ha treballat de la mà amb les associacions de pares i mares del centre Enric Valor. “_No és un projecte tècnic, és un projecte humà. Quan els fills arriben als 21 anys, no tenen on anar. Este centre soluciona una necessitat real i urgent_”.  
A més, ha recordat que el centre s’integrarà finalment en la xarxa d’infraestructures sociosanitàries del Pla Convivint, encara que el finançament i execució inicial corre a càrrec de l’Ajuntament i la Diputació. Una vegada finalitzat, la Conselleria dotarà el centre de personal i equipament.

  
Obertura de la rotonda situada entre l’Avinguda de la Vital i la de Blasco Ibáñez  
Alonso també ha aprofitat la seua compareixença per a anunciar que el pròxim dia 23 d’aquest mes està prevista l’obertura de la rotonda situada entre l’Avinguda de la Vital i la de Blasco Ibáñez. Eixe dia s’obrirà al trànsit dita rotonda, així com el ramal que connecta des d’esta mateixa rotonda, a través de la carretera CV-671, fins a la rotonda de Daimús. No obstant això, romandrà tancat el ramal que va des d’esta rotonda cap a la rotonda de la carretera nacional que dona accés al port.  
D’esta manera, totes les persones que vulguen accedir a Gandia des dels pobles del sud o des de la platja podran fer-ho utilitzant el vial de la Diputació, creuant la rotonda sense problemes a partir del dia 23.

  

[Twittear](https://twitter.com/share)